Ko'ksaroyda Ilhom Alievni rasmiy kutib olish marosimi bo'lib o'tdi

Ko'ksaroy qarorgohida 21 iyun kuni O'zbekistonga davlat tashrifi bilan kelgan Ozarbayjon prezidenti Ilhom Alievni rasmiy kutib olish marosimi bo'lib o'tdi. Bu haqda Prezident matbuot xizmati xabar berdi.
Ma'lum qilinishicha, ikki mamlakatning davlat bayroqlari bilan bezatilgan maydonda Ozarbayjon prezidenti sharafiga faxriy qorovul saf tortdi. O'zbekiston Prezidenti Shavkat Mirziyoev oliy martabali mehmonni kutib oldi.
Davlat rahbarlari shohsupaga ko'tarildi. O'zbekiston va Ozarbayjon davlat madhiyalari yangradi.
Mamlakatlar yetakchilari faxriy qorovul safi oldidan o'tdi.
Marosimda O'zbekiston va Ozarbayjon rasmiy delegatsiyalari a'zolari ishtirok etdi.
Avvalroq Ozarbayjon prezidenti O'zbekistonga yetib kelgani xabar qilingandi. Toshkent xalqaro aeroportida mehmonni bosh vazir Abdulla Aripov va boshqa rasmiy shaxslar kutib olgan.